ตลาดหุ้นเอเชียแดงเถือก! วิตกปัญหาการค้ายืดเยื้อ หลัง “ทรัมป์” อนุมัติกม.หนุนม็อบฮ่องกง
ตลาดหุ้นเอเชียแดงเถือก! วิตกปัญหาการค้ายืดเยื้อ หลัง "ทรัมป์" อนุมัติกม.หนุนม็อบฮ่องกง
29 พ.ย. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ ท่ามกลางความวิตกกังวลครั้งใหม่เกี่ยวกับความไม่แน่นอนในการทำข้อตกลงการค้าระหว่างสหรัฐกับจีน หลังจากประธานาธิบดีโดนัลด์ ทรัมป์ ลงนามอนุมัติกฎหมายสนับสนุนประชาธิปไตยในฮ่องกง
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,497.44 จุด เพิ่มขึ้น 88.30 จุด, +0.38%
ดัชนี SSE Composite ตลาดหุ้นจีนเปิดวันนี้ที่ 2,885.97 จุด ลดลง 3.72 จุด, -0.13%
ดัชนี HSI ตลาดหุ้นฮ่องกงเปิดวันนี้ที่ 26,705.38 จุด ลดลง 188.35 จุด, -0.70%
ดัชนี TAIEX ตลาดหุ้นไต้หวันเปิดวันนี้ที่ 11,616.88 จุด ลดลง 0.20 จุด, -0.00%
ดัชนี KOSPI ตลาดหุ้นเกาหลีใต้เปิดวันนี้ที่ 2,125.53 จุด เพิ่มขึ้น 6.93 จุด, +0.33%
ดัชนี FTSE STI ตลาดหุ้นสิงคโปร์เปิดวันนี้ที่ 3,199.25 จุด ลดลง 1.36 จุด, -0.04%
ดัชนี FBMKLCI ตลาดหุ้นมาเลเซียเปิดวันนี้ที่ 1,585.70 จุด เพิ่มขึ้น 1.93 จุด, +0.12%
ทั้งนี้ ปธน.ทรัมป์ได้ลงนามบังคับใช้กฎหมาย “Hong Kong Human Rights and Democracy Act” โดยกฎหมายดังกล่าวจะคว่ำบาตรเจ้าหน้าที่ที่มีส่วนต้องรับผิดชอบในการทำลายเสรีภาพขั้นพื้นฐานและการปกครองตนเองในฮ่องกง นอกจากนี้ ร่างกฎหมายจะกำหนดให้มีการทบทวนการให้สิทธิพิเศษทางการค้ากับฮ่องกง ภายใต้กฎหมายของสหรัฐ โดยการทบทวนดังกล่าวจะพิจารณาถึงประเด็นที่ว่า ฮ่องกงได้รับอำนาจในการปกครองตนเองอย่างเพียงพอจากจีนหรือไม่
ขณะที่การตัดสินใจดังกล่าวของปธน.ทรัมป์สร้างความไม่พอใจให้กับจีนในช่วงเวลาที่สหรัฐและจีนยังคงเดินหน้าเจรจาการค้า โดยกระทรวงการต่างประเทศจีนประกาศเมื่อวานนี้ว่า จีนไม่ยอมรับอย่างเด็ดขาดที่สหรัฐลงนามร่างกฎหมายสนับสนุนการเรียกร้องประชาธิปไตยในฮ่องกง และจีนระบุว่า จะดำเนินมาตรการตอบโต้กับสิ่งที่จีนมองว่าเป็นการแทรกแซงกิจการภายใน